የኢትዮጵያ መገናኛ ብዙኃን ምክር ቤት ተቋቋመ
በተመድ የአፍሪካ ኢኮኖሚክ ኮሚሽን የስብሰባ አዳራሽ ጥር 3 ቀን 2008 ዓ.ም. በተካሄደው መሥራች ጉባዔ ለዓመታት የዘገየው የኢትዮጵያ መገናኛ ብዙኃን ምክር ቤት ተቋቋመ፡፡ መሥራች ጉባዔው የምክር ቤቱን መተዳደሪያ ደንብና የሥነ ምግባር ደንብ አፅድቆ፣ አምስት አባላት ያሉት የሥራ አስፈጻሚ ኮሚቴም አዋቅሯል፡፡ከዓመት በፊት በተከናወነው የምክክር መድረክ የክርክርና የሐሳብ ልዩነት ምንጭ ከነበሩት ጉዳዮች መከካል የተወሰኑት በመሥራች ጉባዔው አጀንዳ ነበሩ፡፡ የምክር ቤቱ አባላት፣ የገንዘብ ምንጭና የኦላይን ሚዲያ መካተተት ጉዳይ ከእነዚህ ውስጥ ተጠቃሽ ናቸው፡፡ከዚህ ቀደም ለምክክር ቀርቦ በነበረው መተዳደሪያ ደንብ የምክር ቤቱ መደበኛ አባላት የመገናኛ ብዙኃን አሳታሚዎችና ብሮድካስተሮች፣ የጋዜጠኞች የሙያ ማኅበራትና የጋዜጠኝነት ትምህርት የሚሰጡ የመንግሥትና የግል ዩኒቨርሲቲዎችን እንደሚያካትት ይገልጻል፡፡ ይሁንና በምክክሩ የተገኙ አስተዳደሮችን ከግምት ውስጥ በማስገባት የተሻሻለው መተዳሪያ ደንብ ከመደበኛ አባላቱ ዝርዝር ውስጥ ዩኒቨርሲቲዎችና ኮሌጆች እንዲቀሩ አድርጓል፡፡ በመሥራች ጉባዔው የጋዜጠኞች ማኅበራት፣ የአሳታሚዎችና የብሮድካስተሮች ልዩነትን በማገናዘብ ሥራዎች እንዲሠሩ ጥሪ ቀርቧል፡፡ ምክር ቤቱ የክብርና ተባባሪ አባላት እንዲኖሩትም ስምምነት ላይ ተደርሷል፡፡የምክር ቤቱ የገንዘብ ምንጭ ከአባላት መዋጮ፣ ከአገር ውስጥ ለጋሾች፣ ከአገር ውስጥ ሕዝባዊ መዋጮና ከሕዝብ ተወካዮች ምክር ቤት የዴሞክራሲ ፈንድ የሚገኝ እንደሆነ መተዳደሪያ ደንቡ የሚገልጽ ሲሆን፣ በዕለቱ ከተሰጡ አስተያየቶች የአገር ውስጥ ልግስናና ከመንግሥት የሚገኝ ድጋፍ በምክር ቤቱ ሥራ ላይ ተፅዕኖ ስለሚያሳድር ቢቀር የሚለው ተጠቃሽ ነው፡፡ ጉዳዩ በቃለ ጉባዔ ተይዞ የመጨረሻ ውሳኔ እንዲጥበት ተመርቷል፡፡ከዚህ ቀደም በነበረው የምክክር መድረክ የኦንላይን ሚዲያ የምክር ቤቱ አባል የሚሆንበት አሠራር ላይ ጥያቄ ተነስቶ እንደነበር ይታወሳል፡፡ በመሥራች ጉባዔውም ለምን ከአባላት ዝርዝር ውስጥ እንዳልገቡ ጥያቄ ቀርቦ ነበር፡፡ የኦንላይን ሚዲያ ለሚያሠራጨው መረጃ የሚወስደው ኃላፊነት ከመደበኛው ሚዲያ የሚለይ በመሆኑ፣  የኦላይን ሚዲያን የሚገዛ የሕግ ማዕቀፍ አለመኖሩና ለቁጥጥርና ለተዛማጅ ግንኙነትም አስቸጋሪ በመሆኑ እንደተዘለለ የአደራጅ ኮሚቴው አባላት ገልጸዋል፡፡በጉባዔው የምክር ቤቱ የሥነ ምግባር ደንብ መጠነኛ ውይይት ተደርጎበታል፡፡ በደንቡ አንቀጽ 3 (የጥላቻ ንግግር)፣ አንቀጽ 4 (ሀቀኝነት) አንቀጽ 6 (ማኅበራዊ ኃላፊነት)፣ አንቀጽ 11 (መረጃ) ለማግኘት (ገንዘብ መክፈልን በተመለከተ) የተካተቱ ድንጋጌዎች አምታችና ባልሆነ መንገድ ሊተረጎሙ የሚችሉ የቋንቋ አጠቃቀሞችን በመያዛቸው በድጋሚ እንዲታዩ ጥያቄ ቀርቧል፡፡የአደራጅ ኮሚቴው አባላት የደንቡ አንቀጽ 18 ላይ፣ ‹‹የዚህ ሥነ ምግባር ደንብ ዓይነተኛ ይዘቶች የበለጠ የጠሩና የነጠሩ፣ የተፍታቱና በየጊዜው የሚከሰቱ ተግባራዊ ግዴታዎችን መመከት የሚችሉ መሆናቸውን ለማረጋገጥ በምክር ቤቱ ጽሕፈት ቤት አማካይነት በአንድ ዓመት ጊዜ ውስጥ በሰፊ ጥናት ላይ የተመሠረተ ሐሳብና የተሻሻለ ደንብ ይቀርባል፤›› ተብሎ መደንገጉን በማስታወስ የተሰጡ አስተያየቶች በቃለ ጉባዔ ተይዘው እንዲካተቱ እንደሚደረግ ገልጸዋል፡፡መሥራች ጉባዔው በጠዋቱ ክፍለ ጊዜ መተዳደሪያ ደንቡንና የሥነ ምግባር ደንቡን አፅድቆ ከሰዓት በኋላ የፀደቁትን ደንቦች የተቀበሉ አባላት ፊርማቸውን አኑረዋል፡፡ እነዚሁ አባላት ብቻ የመምረጥ መብታቸውን በመጠቀም የሥራ አስፈጻሚ ኮሚቴ አባላትን መርጠዋል፡፡ፊርማቸውን ካስቀመጡ መሥራች አባላት መካከል የኢትዮጵያ ብሮድካስቲንግ ኮርፖሬሽን፣ የቤንሻንጉል ጉሙዝ ማስ ሚዲያ ኤጀንሲ፣ የኢትዮጵያ ሴት ጋዜጠኞች ማኅበር፣ ፎርቹን ጋዜጣ፣ አዲስ አድማስ ጋዜጣ፣ ሸገር ኤፍኤም ሬዲዮ፣ ዛሚ ኤፍኤም ሬዲዮ፣ ካፒታል ጋዜጣ፣ ሪፖርተር ጋዜጣ፣ የኢትዮጵያ ጋዜጠኞች ማኅበር፣ የኢትዮጵያ የአካባቢ ጥበቃ ጋዜጠኞች ማኅበር፣ ዋቢ አሳታሚዎች ማኅበር፣ ከሀ እስከ ፐ መጽሔት፣ የኢትዮጵያ የስፖርት ጋዜጠኞች ማኅበር፣ ኢትዮ ቻናል ጋዜጣ፣ ቁም ነገር መጽሔትና የኢትዮጵያ ፕሬስ ኤጀንሲ ተጠቃሽ ናቸው፡፡ከእነዚህም ውስጥ የኢትዮጵያ ስፖርት ጋዜጠኞች ማኅበርን የወከሉት አቶ ዮናስ ተሾመ፣ ዛሚ ኤፍኤም ሬዲዮን የወከሉት ወ/ሮ ሚሚ ስብሃቱና ፎርቹን ጋዜጣን የወከሉት አቶ ታምራት ገብረ ጊዮርጊስ የአስመራጭ ኮሚቴ አባላት ሆነው የምርጫ ሥርዓቱን በበላይነት መርተዋል፡፡በምርጫው ሒደት ሰባት አባላት ተጠቁመዋል፡፡ እነዚህም ወ/ሮ መዓዛ ብሩ (ሸገር ኤፍኤም ሬዲዮ)፣ አቶ መሠረት አታላይ (የኢትዮጵያ ጋዜጠኞች ማኅበር)፣ አቶ አማረ አረጋዊ (ሪፖርተር ጋዜጣ)፣ አብርሃም ገብረ መድኅን (የኢትዮጵያ ብሮድካስቲንግ ኮርፖሬሽን)፣ አቶ ታምራት ኃይሉ (ቁም ነገር መጽሔት)፣ ወ/ሮ ተካበች አሰፋ (የኢትዮጵያ ሴት ጋዜጠኞች ማኅበር) እና አቶ ሡልጣን መሐመድ ኑር (የኢትዮጵያ ፕሬስ ኤጀንሲ) ናቸው፡፡ድምፅ የመስጠት ሥልጣን ያላቸው አባላት በሰጡት ድምፅ መሠረት ወ/ሮ መዓዛ ብሩ፣ አቶ ታምራት ኃይሉ፣ አቶ አማረ አረጋዊ፣ አቶ አብርሃም ገብረ መድኅንና አቶ መሠረት አታላይ የሥራ አስፈጻሚ ኮሚቴው አባል ሆነዋል፡፡ሥራ አስፈጻሚው ኮሚቴው በዝግ ባደረገው ስብሰባ አቶ አማረ አረጋዊን ሊቀመንበር፣ ወ/ሮ መዓዛ ብሩን ምክትል ሊቀመንበር፣ አቶ አብርሃም ገብረ መድኅንን ዋና ጸሐፊ አድርጎ መርጧል፡፡የኢትዮጵያ መገናኛ ብዙኃን ምክር ቤት ሊቀመንበር አቶ አማረ ባደረጉት ንግግር ምክር ቤቱ ሕዝቡን፣ የሚዲያ ባለቤቱንና ጋዜጠኛውን ለማገልገል የተቻለውን እንደሚጥር ቃል በመግባት፣ የምክር ቤቱ እንቅስቃሴ ከጋዜጠኛው እንዲሁም ከሕዝቡ ጋር የተገናኘ የሦስትዮሽ መሆኑን ገልጸዋል፡፡ የመንግሥት ኮሙዩኒኬሽን ጉዳዮች ጽሕፈት ቤት ኃላፊ አቶ ጌታቸው ረዳ  ደግሞ መንግሥት በዚህ ሒደት አራተኛው ባለድርሻ አካል እንደሆነ ገልጸዋል፡፡መሥራች ጉባዔው ከምክክር መድረኩ ሲነፃፀር አነስ ያሉ ተሳታፊዎች የታደሙበት ሲሆን፣ በዕለቱ ተሳታፊ ሆነው በመሥራቾች ፊርማ ዝርዝር ላይ ራሳቸውን ያላካተቱ እንደ ቀዳሚ ገጽ መጽሔትና ሰንደቅ ጋዜጣ ያሉ ተቋማትም ታይተዋል፡፡ ከሚዲያ ተቋማት መካከል ፋና ብሮድካስቲንግና ዋልታ ኢንፎርሜሽን ሴንተር ከሒደቱ ውጭ ነበሩ፡፡ የኢትዮጵያ ነፃ ጋዜጠኞች ማኅበር (ኢነጋማ) እና የብሔራዊ የጋዜጠኞች ኅብረት (ብጋኅ)ም በሐሳብ ልዩነት ከሒደቱ ራሳቸውን ማግለላቸው ተጠቁሟል፡፡  